b"\n_START_ARTICLE_\nPellon vaakuna\n_START_PARAGRAPH_\nPellon vaakuna on Pellon kunnan tunnus. Vaakunan aihe kuvaa luontoa napapiirin pohjoispuolella, ja siin\xc3\xa4 olevien t\xc3\xa4htien lukum\xc3\xa4\xc3\xa4r\xc3\xa4 viittaa Pierre Louis Moreau de Maupertuis'n retkikunnan tekemiin kolmiomittauksiin 1736\xe2\x80\x931737, joista pohjoisimmat suoritettiin Pellon kunnan alueella Kittisvaaralla._NEWLINE_Vaakunan selitys kuuluu \xe2\x80\x9dsinisess\xc3\xa4 kent\xc3\xa4ss\xc3\xa4 kolmoisvuori ja sen yl\xc3\xa4puolella kolme kuusisakaraista t\xc3\xa4hte\xc3\xa4 asetettuina 1+2; kaikki hopeaa.\xe2\x80\x9d Vaakunan on suunnitellut Olof Eriksson, ja Pellon kunnanvaltuusto hyv\xc3\xa4ksyi sen 17. maaliskuuta 1952. Sis\xc3\xa4asiainministeri\xc3\xb6 vahvisti vaakunan k\xc3\xa4ytt\xc3\xb6\xc3\xb6n 30. toukokuuta samana vuonna."